卜居
作者：王令
朝代：宋

paragraphs: 吾求一屋逮兩月，貧不謀貴何以圖。
朅来自放就窮巷，幸得之喜何敢吁。
頹簷斷柱不相締，瓦墮散地梁架虚。
門無藩闑户不閉，時時犬彘入自居。
主人憐我莫自致，爲我補葺加垍塗。
翻翻匠氏乃誰子，頡頏作氣厲叫呼。
羣庸洶洶助聲勢，睥睨凌我要我酤。
歸来嘆息無自得，兩日財致酒一壺。
徴多償少意不惬，棄我忽去如逃逋。
重来閴寂不可問，依舊四壁編空蘆。
嗟余雖貧日猶爨，可不善爲盎釡謨。
外户不閉古則爾，今也盗賊過街衢。
乞錢買籬作籓固，更學關楗防朝晡。
鄰翁問我乃何者，得毋亦以名自儒。
王朝潭潭聚冠盖，幾人不載卿相車。
子何布被不盖肉，浪自名士實則奴。
假爲無能守編户，猶可自擇安閻閭。
胡爲慘戚卒困此，去矣何屋不可徂。
此居卑漥不待說，四髙中下流無渠。
夏霖連延久積注，往往竈下秋生魚。
始来圖此不自擇，終見坐與蚯蚓俱。
何况梁榱日蛀腐，一仆非爾力可扶。
苟求暫安急旦夕，反以身就殞壓虞。
乃知窮則失自愛，死得正命有幾且。
翁乎爾言誠得矣，我方困甚非真愚。